SKRIFTLIG FORESPØRGSEL E-1537/02

af Markus Ferber (PPE-DE) til Kommissionen

(3. juni 2002)

Om: Kontrol med overholdelse af forskrifterne for identifikation af kvæg

Findes der tal og en sammenlignende oversigt over kontrollen med overholdelse af forskrifterne for identifikation af kvæg i de enkelte medlemsstater?

Hvad kontrolleres? Hvor tit? Hvad er resultatet? Hvilke problemer har man fået blotlagt i forbindelse med identifikation af kvæg?

Svar afgivet på Kommissionens vegne af David Byrne

(22. juli 2002)

Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97(1) pålægger medlemsstaterne pligt til at udpege den myndighed, der er ansvarlig for at sikre, at bestemmelserne vedrørende identifikation og registrering af kvæg overholdes.

De nærmere regler for mindstekrav til den kontrol, der skal foretages i forbindelse med ordningen for identifikation og registrering af kvæg, er fastsat i Kommissionens forordning (EF) nr. 2630/97 af 29. december 1997(2).

Den kompetente myndighed foretager kontrol på stedet, hvilket hvert år skal omfatte mindst 10 % af bedrifterne på hver medlemsstats område. Denne minimumskontrolsats øges straks, hvis der konstateres overtrædelser af EF-forskrifterne for identifikation. Har en medlemsstat en fuldt operationel national database over kvæg, ved hjælp af hvilken der kan foretages effektiv krydskontrol, kan kontrolprocenten dog eventuelt nedsættes til 5 %.

Ud over kontrol af den påkrævede identifikation af dyrene, skal der tages hensyn til, om bedriftslisten føres korrekt, og om passene for dyrene på bedriften er i orden. Endvidere kontrolleres det, om dataene videresendes korrekt til myndighederne, dvs. om de oplysninger, der er optaget i den nationale database, svarer til de faktiske forhold på bedriften. Kontrollen skal dække alt kvæg på bedriften.

Hver medlemsstat udarbejder hvert år en rapport til Kommissionen med oplysninger om antallet af bedrifter i den pågældende medlemsstat, antallet af kontrolbesøg, der er aflagt, antallet af dyr, der er blevet kontrolleret, eventuelle overtrædelser og eventuelle sanktioner, der er pålagt.

De nærmere regler for anvendelse af administrative minimumssanktioner i forbindelse med ordningen for identifikation og registrering af kvæg er fastsat i Kommissionens forordning (EF) nr. 494/98 af 27. februar 1998(3).

En kort sammenfatning af medlemsstaternes rapporter om de kontroller, der blev udført i 2000, sendes direkte til det ærede medlem og til Parlamentets generalsekretariat. De deri nævnte overtrædelser og uoverensstemmelser omfatter problemer med øremærkningen, bedriftslisterne og passene samt indberetningerne til den kompetente myndighed. De sanktioner, som nævnes af medlemsstaterne, omfatter begrænsninger i flytningen af dyrene, nedslagtning af dyrene og retsforfølgelse.

Under sine kontrolbesøg vedrørende BSE (bovin spongiform encephalopati) og oksekødssporbarhed ser Levnedsmiddel- og Veterinærkontoret endvidere på visse aspekter af driften af og kontrollen med kvægidentifikationssystemerne. De endelige rapporter om disse kontrolbesøg fremsendes til Parlamentet og lægges ud på generaldirektoratets webside.

(1) EFT L 204 af 11.8.2000.

(2) EFT L 354 af 30.12.1997.

(3) EFT L 60 af 28.2.1998.